Diari Oficial de la Generalitat Valenciana


Sumari del DOGV 6514, del 05-05-2011 (2011/5015)

RESOLUCIÓ de 21 de març de 2011, de la Conselleria d'Educació, per la qual es convoca el procés de selecció de projectes de centres públics que s'incorporaran al programa experimental i d'innovació educativa per a fomentar l'enriquiment curricular i atendre l'alumnat d'altes capacitats durant el curs 2011/2012.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6514

Data del DOGV
:   05-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/5015


Data del document
:   23-03-2011

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * centre d'ensenyament
    * programa d'ensenyament
    * educació especial
    * ensenyament obligatori
    * legislació
    * ensenyament públic
    * alumne

RESOLUCIÓ de 21 de març de 2011, de la Conselleria d'Educació, per la qual es convoca el procés de selecció de projectes de centres públics que s'incorporaran al programa experimental i d'innovació educativa per a fomentar l'enriquiment curricular i atendre l'alumnat d'altes capacitats durant el curs 2011/2012. [2011/5015]
La Llei Orgànica de 2/2006, de 3 de maig, d'Educació (BOE núm. 106, de 04.05.2006) establix en l'article 1r, entre els seus fins, el desenrotllament de la capacitat de l'alumnat per a regular el seu propi aprenentatge, confiar en les seues aptituds i coneixements, així com desenrotllar la creativitat, la iniciativa personal i l'esperit emprenedor. En l'article 2 establix com a finalitat el ple desenrotllament de la personalitat i de les capacitats de l'alumnat.
L'esmentada llei, entre els seus principis, assenyala l'esforç individual i la motivació com a elements fonamentals per a aconseguir el màxim desenrotllament de les capacitats de l'alumnat i en l'article 76, assenyala que correspon a les administracions educatives adoptar les mesures necessàries per a identificar l'alumnat amb altes capacitats intel·lectuals i valorar de manera primerenca les seues necessitats. Així mateix, els correspon adoptar plans d'actuació adequats a les dites necessitats.
El Decret 111/2007, de 20 de juliol, del Consell, pel qual s'establix el currículum de l'Educació Primària a la Comunitat Valenciana, assenyala la necessitat de desenrotllar hàbits de treball individual, d'equip, d'esforç i responsabilitat en l'estudi, així com d'actituds de confiança en si mateix, sentit crític, iniciativa personal, curiositat, interés i creativitat en l'aprenentatge.
El Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria a la Comunitat Valenciana, assenyala com a finalitat d'esta etapa aconseguir que l'alumnat adquirisca els elements bàsics de la cultura, especialment, en els aspectes humanístic, artístic, científic i tecnològic; que desenrotlle i consolide hàbits d'estudi i de treball; preparar l'alumnat per a la seua incorporació a estudis posteriors i per a la seua inserció laboral, i formar-lo per a l'exercici dels seus drets i obligacions en la vida com a ciutadanes i ciutadans.
D'altra banda, en la legislació educativa recent, l'atenció a la diversitat s'establix com a principi fonamental que ha de regir tota l'ensenyança obligatòria, amb l'objectiu de proporcionar a tot l'alumnat una educació adequada a les seues característiques i necessitats. La mateixa LOE establix que cal fer un tractament específic per a l'alumnat amb altes capacitats intel·lectuals.
L'atenció a la diversitat ha de suposar, a més de les mesures per a atendre l'alumnat amb dificultats d'aprenentatge, la introducció de continguts formatius diferenciats i propostes metodològiques que responguen a les necessitats específiques de l'alumnat d'altes capacitats o simplement als que puguen i vullguen avançar cap a l'excel·lència millorant i aprofundint els aprenentatges.
Respecte d'això, convé començar amb actuacions explícites des de les primeres etapes educatives amb diverses perspectives complementàries, tant de centre i de grup, com individuals.
Encara que la normativa general establix la necessitat de programar amb diferents graus de dificultat, en la pràctica este principi s'articula de manera molt irregular, sense una atenció específica clara als que més volen o poden avançar.
Com és ben sabut, els reptes de les societats actuals demanden, cada vegada més, un alt grau de qualificació de la població. Les necessitats de creixement en I+D+i de les economies, requerixen que el sistema educatiu, també en les seues etapes no universitàries, preparen la població per a respondre millor a l'increment de les exigències en qualificació i doten els centres d'experiències i instruments per a avançar en este camí.
Després de tres anys d'experimentació del programa s'han obtingut les conclusions següents: els centres, en línies generals, realitzen una formació especifica relacionada amb esta temàtica, apliquen models organitzatius innovadors amb bons resultats, tant per a l'atenció de l'alumnat amb altes capacitats, com per a millorar l'atenció educativa i el rendiment general de l'alumnat, s'han creat materials específics dins del programa, s'han anat implicant gradualment un nombre més gran de professionals de cada centre en este programa i les famílies i l'alumnat manifesten un grau altíssim de satisfacció. A més, es constata que este tipus d'actuacions cobra el seu màxim sentit si es consoliden i incorporen a les senyes d'identitat dels centres i a les seues pràctiques ordinàries.
En concret, el present Programa Experimental, s'inscriu en la necessitat implícita, de generar mesures organitzatives i propostes curriculars per a aconseguir l'atenció a la diversitat en totes les seues manifestacions. I d'esta manera, fomentar en els centres i en la comunitat educativa tant la cultura de superació col·lectiva i de l'enriquiment dels aprenentatges com de la valoració de l'esforç.
Dins d'este programa caldrà ajustar-se, de manera específica, a l'alumnat que manifeste altes capacitats o talents, per a aconseguir el màxim desenrotllament de les seues capacitats i per a refermar com a models positius d'autoexigència i superació aquells en què l'esforç, la creativitat i la millora contínua són els camins més valorats per a aconseguir l'excel·lència.
El present programa experimental s'inscriu en el marc del Conveni subscrit entre la Generalitat i el Ministeri d'Educació per al desplegament de la Llei Orgànica, 2/2006, de 3 de maig, d'Educació.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional de data 21 de març de 2011 i en coordinació amb la Direcció General d'Ordenació i Centres Docents i de conformitat amb esta, resolc:
Primer. Objecte i descripció
Convocar el procés de selecció de projectes de centres públics per al curs 2011/2012, que s'acullen al programa experimental i d'innovació educativa per a fomentar l'enriquiment curricular general i atendre l'alumnat d'altes capacitats, a fi d'avaluar els resultats obtinguts i generar bones pràctiques per a la seua posterior difusió. També es pretén aconseguir un bé col·lectiu a llarg termini, ja que es considera que desenrotllant al màxim les potencialitats de l'alumnat, es podrà aprofitar el benefici educatiu, social i econòmic que es deriva de la contribució de les futures generacions a la societat.
Segon. Objectius
Els objectius específics d'este programa experimental són els següents:
a) Detectar i donar la resposta educativa més adequada per a l'alumnat amb altes capacitats, millorant la qualitat de la intervenció educativa amb este col·lectiu.
b) Millorar la formació i eficàcia del professorat, dels equips d'orientació i de la Inspecció educativa, de manera que faça possible una eficaç detecció i intervenció educativa sobre l'alumnat d'altes capacitats, ampliable a la resta de l'alumnat.
c) Desenrotllar i potenciar els aprenentatges i el rendiment escolar de l'alumnat que destaca pel seu rendiment escolar o per la seua capacitat especial en alguna àrea del currículum.
d) Generar un ambient d'enriquiment curricular, amb activitats d'ampliació i aprofundiment dels aprenentatges per a tot l'alumnat.
e) Ampliar les tècniques d'enriquiment intel·lectual en les programacions didàctiques de les diferents àrees i matèries, dels cursos sobre els quals s'establix el programa.
f) Desenrotllar hàbits de treball individual, d'equip, d'esforç i responsabilitat en l'estudi, així com d'actituds de confiança en si mateix, sentit crític, iniciativa personal, curiositat, interés i creativitat en l'aprenentatge.
g) Prestar especial atenció a la innovació en la metodologia de l'ensenyança de competències relacionades amb les noves tecnologies i amb les llengües estrangeres, a fi d'aconseguir un enriquiment curricular profund en estos àmbits.
h) Establir la coordinació i planificació més adequades per a rendibilitzar els recursos humans, organitzatius, curriculars i extracurriculars.
i) Proporcionar al professorat participant en el programa la formació i els recursos necessaris per a poder dur a terme el desenrotllament d'este.
j) Valorar la incorporació i posterior extensió del programa a tot el centre com a element de millora i de bones pràctiques per a la comunitat educativa d'este.
k) Avaluar els resultats del programa experimental i generar bones pràctiques per a la seua posterior regulació i/o difusió.
Tercer. Destinataris
1. Podran participar en el referit programa experimental els centres públics que complisquen les indicacions, objectius i condicions de la present resolució i siguen seleccionats en el procés que amb este fi es convoca.
2. Els centres es coordinaran amb els de referència de la seua localitat o zona per al seguiment de l'alumnat i la continuïtat de les mesures iniciades en els centres d'etapes posteriors o la seua anticipació en les anteriors, segons siga procedent.
Quart. Modalitats de participació
S'establixen dos modalitats de participació:
a) Modalitat A: centres que ja han participat durant el curs 2010-11 en el present programa.
b) Modalitat B: centres que no han participat durant el curs 2010-11 en el present programa.
Quint. Organització
1. Els centres participants en el programa dissenyaran propostes per a donar respostes educatives d'aprofundiment i enriquiment a través de tres tipus de mesures:
a) Mesures dirigides a tot l'alumnat participant en el programa.
b) Mesures dirigides a l'alumnat que manifeste un alt rendiment escolar i/o altes capacitats. Per a este alumnat es dissenyarà una oferta educativa en l'àmbit del seu grup ordinari, de manera que també se'n beneficie el conjunt de l'alumnat del grup i del centre.
c) Mesures dirigides a l'alumnat que compte, segons l'avaluació psicopedagògica, amb altes capacitats generalitzades o no generalitzades. A este alumnat se li oferirà una resposta individualitzada i es podran establir les mesures organitzatives necessàries per a atendre'l adequadament.
2. Per a l'alumnat amb altes capacitats detectades es podrà realitzar una avaluació psicopedagògica complementària que servisca de referent per a l'elaboració del pla individual d'actuació. Es podrà completar la informació amb proves i entrevistes específiques a l'alumnat i a les famílies, tant en grup com de manera individual.
3. Les mesures adoptades, les activitats dissenyades i els criteris metodològics de treball acordats s'incorporaran al nombre més gran de matèries o àrees en els grups seleccionats pel centre per a iniciar el programa experimental, la dita incorporació es podrà realitzar de manera progressiva.
4. Les mesures adoptades hauran de ser incorporades al pla d'atenció a la diversitat del centre.
Sext. Projecte de centre
1. Cada centre confeccionarà un projecte específic adaptant les característiques del programa experimental al mateix centre.
2. Els centres elaboraran el projecte segons el contingut de l'annex I de la present resolució.
3. El projecte haurà de ser aprovat pel claustre i el consell escolar del centre.
Sèptim. Coordinació
1. Cada centre tindrà un equip de coordinació del projecte compost, almenys, per un membre de l'equip directiu o del departament d'orientació i per una persona del claustre, algun dels quals assumirà les funcions de coordinació, que seran les següents:
- Actuar d'interlocutor amb la Direcció General d'Avaluació, Innovació, Qualitat Educativa i de la Formació Professional.
- Dirigir l'elaboració del projecte.
- Coordinar els professionals, cicles o departaments que intervinguen en el projecte, així com els recursos que es destinen a este.
- Supervisar la implantació del programa en el centre.
- Realitzar el seguiment i l'avaluació interna del projecte.
- Elaborar un protocol de seguiment de l'alumnat individualment i en grup i d'informació a les famílies.
El responsable de la coordinació, si no pertany a l'equip directiu o al departament d'orientació, podrà dedicar fins a 2 hores lectives, a més de les complementàries que calguen per a complir estes tasques.
Octau. Informació a l'alumnat i a les famílies
1. L'alumnat i les famílies seran informats dels aspectes fonamentals del programa, així com de la seua evolució, característiques i conclusions.
2. El professor tutor de cada grup establirà el sistema més eficaç d'informació bàsica i obligatòria per a l'alumnat i les famílies, tant a través de reunions individuals com grupals.
3. Les accions relacionades amb la informació de l'alumnat i de les famílies seran arreplegades en el pla d'acció tutorial del centre.
Nové. Sol·licitud, lloc i termini de presentació de projectes
1. La direcció dels centres educatius que desitgen participar en el programa, haurà de dirigir a la Direcció General d'Avaluació, Innovació i Qualitat Educativa i de la Formació Professional, situada en l'avinguda Campanar, número 32 (46885) de València, la documentació següent:
Modalitat A: Instància de sol·licitud (annex II) i el projecte actualitzat, amb especial menció dels èxits del programa en cada centre i els canvis que desitgen incorporar per al curs 2011-12.
Modalitat B: Instància de sol·licitud (annex II) i projecte del centre.
2. El termini de presentació finalitzarà el dia 20 de maig de 2011.
3. La documentació serà presentada per mitjà de qualsevol de les maneres previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds que es remeten per correu hauran de ser presentades en les oficines de correus i hauran de complir el procediment establit en l'article 205.3 del Reglament del Servici de Correus: les instàncies seran presentades en sobre obert perquè la persona encarregada estampe en elles el segell de dates. Haurà de figurar amb claredat el nom de l'oficina i la data de presentació.
4. S'enviarà una còpia de la sol·licitud i del projecte per a la realització del programa en el centre al correu electrònic: .
Deu. Valoració dels projectes
1. El Servici d'Innovació i Qualitat Educativa, com òrgan instructor, facilitarà els projectes presentats perquè siguen examinats i avaluats per una comissió de selecció, seguiment i avaluació. La comissió tindrà, entre altres comeses, valorar els projectes presentats per cada un dels centres educatius i elevar una proposta a l'òrgan instructor amb els projectes seleccionats.
Esta comissió realitzarà l'estudi dels projectes presentats, valorant la qualitat d'estos amb relació amb els criteris establits per la present resolució.
2. Composició de la comissió de selecció, seguiment i avaluació.
La comissió, que es constituirà en la Direcció General d'Avaluació, Innovació i Qualitat Educativa i de la Formació Professional, estarà composta per:
President:
- El/la cap d'Àrea d'Avaluació, Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional o persona en qui delegue.
Vocals:
- El/la cap de Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional.
- El/la cap de Programes Experimentals de la Direcció General d'Avaluació, Innovació i Qualitat Educativa i de la Formació Professional.
- Un/a tècnic/a del Servici de Formació del Professorat de la Direcció General de Personal.
- Un/a tècnic/a de la Secció d'Educació Especial de la Direcció General d'Ordenació i Centres Docents.
- Tres funcionaris/àries de l'Àrea d'Avaluació, Innovació i Qualitat Educativa, de la Direcció General d'Avaluació, Innovació, Qualitat Educativa i de la Formació Professional designats per este òrgan executiu.
Actuarà com a secretari/secretària de la comissió un funcionari o funcionària de l'Àrea d'Avaluació, Innovació i Qualitat Educativa de la Direcció General d'Avaluació, Innovació, Qualitat Educativa i de la Formació Professional dels designats per este òrgan executiu.
3. Per a la valoració dels programes base presentats, la comissió de selecció tindrà en compte la documentació següent:
a) Per als centres acollits a la modalitat A:
Imprés de sol·licitud (annex II), projecte presentat i informe de seguiment del programa experimental desenrotllat en el curs 2010-11.
b) Per als centres acollits a la modalitat B:
Imprés de sol·licitud (annex II) i projecte presentat.
4. Els criteris de valoració de projectes seran els següents:
a. Procediment establit per a realitzar la detecció primerenca de l'alumnat amb altes capacitats intel·lectuals, així com per a completar-la per part de l'SPE o del departament d'orientació per mitjà de l'avaluació psicopedagògica (fins a 15 punts).
b. Mesures ordinàries previstes per al desenrotllament del treball del professorat en l'aula, davant de la presència d'un/a alumne/a amb alt rendiment o altes capacitats intel·lectuals (fins a 15 punts).
c. Propostes específiques per al tractament de les noves tecnologies i de les llengües estrangeres (fins a 10 punts).
d. Materials curriculars d'ampliació o enriquiment. Recursos i/o programes que es proposen (fins a 15 punts).
e. Aspectes metodològics apropiats per a estos escolars (fins a 10 punts).
f. Perfil i actituds del professorat que impartix docència a este alumnat (fins a 5 punts).
g. Temps aproximat previst per a l'aplicació del projecte, tant per a les activitats que es programen dins de l'aula ordinària, com per a les que es programen de manera complementària (fins a 5 punts).
h. Procediment per a realitzar la formació del professorat i dels pares, mares i tutors per a l'atenció a este alumnat (fins a 5 punts).
i. Disseny, si és el cas, de l'oferta d'optatives en Educació Secundària Obligatòria atenent a les necessitats educatives detectades en el desenrotllament del present programa (fins a 5 punts).
j. Avaluació del projecte, dels sistemes de treball, de tots els recursos i materials, de la coordinació i de l'alumnat (fins a 10 punts).
k. La participació en altres programes experimentals o uns altres convocats per esta Conselleria a proposta de la Direcció General d'Avaluació, Innovació i Qualitat Educativa i de la Formació Professional (fins a 5 punts).
La suma d'estos criteris serà de 100 punts i quedaran exclosos del procés de selecció els projectes que no assolisquen el 50% de la puntuació total possible.
Onze. Resolució de la convocatòria
1. La comissió de selecció, seguiment i avaluació proposarà al òrgan instructor la relació de centres seleccionats, indicant la dotació complementària i les assignacions proposades per a dur a terme els projectes.
2. El Servici d'Innovació i Qualitat Educativa, com a òrgan instructor, vista la proposta de la comissió de selecció, elevarà la proposta definitiva a la directora general d'Avaluació, Innovació i Qualitat Educativa i de la Formació Professional, qui autoritzarà els programes i els recursos complementaris.
3. En aplicació del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Dotze. Recursos
1. Els centres comptaran, per al desenrotllament dels projectes, tant amb els seus recursos propis com amb altres de complementaris, els quals podran ser facilitats per la Conselleria d'Educació.
2. Es podran assignar recursos humans complementaris, així com recursos econòmics, per a cobrir en part els gastos de funcionament derivats de la posada en marxa d'este programa, i també recursos materials, entre els quals es donarà prioritat a l'equipament en noves tecnologies, tot això, depenent de les necessitats i de la dotació amb què ja compte cada un dels centres.
3. Per al desenrotllament d'este programa experimental, tant els centres com la Direcció General d'Avaluació, Innovació i Qualitat Educativa i de la Formació Professional, en l'àmbit de les seues competències podran establir acords de col·laboració amb Corporacions Locals i altres entitats a fi de garantir l'èxit dels seus objectius.
Tretze. Assessorament i formació
1 La Direcció General d'Avaluació, Innovació i Qualitat Educativa i de la Formació Professional, a través del Servici d'Innovació i Qualitat Educativa, establirà els sistemes i procediments de suport, assessorament, coordinació, seguiment i avaluació del projecte en cada centre i del programa en general.
2. La Direcció General d'Avaluació, Innovació, i Qualitat Educativa i de la Formació Professional, en coordinació amb el Servici de Formació del Professorat de la Direcció General de Personal, organitzarà activitats formatives, assessorarà els centres docents en el desenrotllament d'estos programes i facilitarà l'intercanvi de bones pràctiques.
3. El Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, en col·laboració amb el Servici de Formació del Professorat de la Direcció General de Personal, facilitarà la concessió i el desenrotllament de projectes de formació per a centres de referència en esta resolució, en aquells centres autoritzats a desenrotllar el present programa.
4. Els CEFIRE de les zones en què estan els centres seleccionats establiran una assessoria responsable del seguiment d'este programa. Estos assessors s'incorporaran a un equip autonòmic de formació i suport als centres.
Catorze. Reconeixement i certificació
1. Al coordinador o coordinadora dels projectes en els centres i al professorat que hi participe, se li reconeixeran 60 hores, atés que este programa d'innovació educativa s'ajusta a allò que s'ha preceptuat en l'article vint-i-sis de l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443 de 21.01.2011), tal com assenyala l'article quaranta-u de l'esmentada orde, pel qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyança, a efecte del complement retributiu relacionat amb la formació permanent del professorat.
2. El Servici de Formació del Professorat de la Direcció General de Personal de la Conselleria d'Educació expedirà, quan acaba el programa, el certificat corresponent.
Quinze. Seguiment i avaluació
1. La comissió de valoració, seguiment i avaluació que es constituirà en la Direcció General d'Avaluació, Innovació i Qualitat Educativa i de la Formació Professional, realitzarà el seguiment de la implantació dels projectes en els centres a través dels procediments que considere més adequats.
2. En qualsevol moment del desenrotllament del programa, la comissió podrà proposar de manera justificada a la directora general d'Avaluació, Innovació i Qualitat Educativa i de la Formació Professional la revocació de participació en el present programa per incompliment de les bases d'esta resolució o del projecte presentat per part dels centres.
3. Al finalitzar el curs 2011/2012, la comissió de valoració, seguiment i avaluació realitzarà una avaluació final dels projectes i del programa en general, i emetrà un informe amb eixa finalitat a la directora general d'Avaluació, Innovació i Qualitat Educativa i de la Formació Professional. Per a realitzar esta avaluació, es tindran en compte els criteris següents:
- Els objectius perseguits i aconseguits.
- L'organització i coordinació del programa en els centres.
- L'adequació de les infraestructures.
- L'adequació de les programacions o projectes, de la metodologia seguida, dels materials utilitzats, de les activitats programades i realitzades.
- Les activitats extraescolars, de socialització bàsica i de cooperació.
- La valoració de la utilització dels recursos econòmics i humans.
- Altres. A criteri de la comissió.
Setze. Inspecció educativa
La Inspecció educativa supervisarà, d'acord amb les seues competències, el funcionament correcte d'estos projectes i en realitzarà un informe de seguiment, segons el model que establisca la Direcció General d'Avaluació, Innovació i Qualitat Educativa i de la Formació Professional.
Dèsset. Finançament
1. La Conselleria d'Educació finançarà els recursos necessaris per a dur a terme els projectes seleccionats durant el curs 2011/2012.
2. Atenent al nombre de projectes presentats, es fixarà una quantitat econòmica. Per a això, la Comissió de selecció, seguiment i avaluació, tenint en compte el nombre de grups, les necessitats plantejades per cada centre i la puntuació obtinguda en la valoració dels projectes, proposarà a l'òrgan instructor la quantia que li corresponga a cada centre perquè l'eleve a la directora general d'Avaluació, Innovació i Qualitat Educativa i de la Formació Professional, a fi que n'emeta una resolució.
3. Els gastos derivats del desenrotllament d'estos projectes aniran a càrrec de l'aplicació pressupostària 33.13.513P.688, corresponent a l'aportació del Ministeri d'Educació, i de l'aplicació pressupostària 07.96.86.021.05.4, corresponent als pressupostos de la Generalitat per a l'any 2011, per un import global màxim de 78.000 euros.
Díhuit. Delegació
Es delega en la directora general d'Avaluació, Innovació i Qualitat Educativa i de la Formació Professional, la facultat de concedir les quantitats econòmiques destinades a compensar els gastos derivats de la posada en marxa del programa, d'adoptar les mesures oportunes per al compliment d'esta resolució i de resoldre i notificar totes les incidències que es plantegen en la seua interpretació i execució.
Dènou. Producció d'efectes
La present resolució produirà efectes l'endemà de la seua publicació en el Diari Oficial de la Comunitat Valenciana.
València, 23 de març de 2011. El conseller d'Educació: Alejandro Font de Mora Turón.
ANNEX I
Orientacions per al desenrotllament del programa i per a confeccionar el projecte de cada centre
A. Projecte
Cada centre concretarà les actuacions del present programa en el seu projecte, integrant-lo en el marc de les mesures d'atenció a la diversitat i atenció tutorial, establint sistemes per a la detecció i identificació de l'alumnat que presenta altes capacitats intel·lectuals i, sobretot, precisant totes les actuacions d'intervenció educativa específica. Per a tot això, es tindran presents les següents orientacions, la concreció de les quals podrà ser ampliada i fixada durant el desenrotllament de cada un dels projectes de cada centre.
El contingut de cada projecte haurà de contemplar, entre altres aspectes:
1. El procediment per a realitzar la detecció primerenca de l'alumnat amb altes capacitats intel·lectuals, així com per a completar-la per part de l'SPE o del departament d'orientació per mitjà de l'avaluació psicopedagògica.
2. Les mesures ordinàries per al desenrotllament del treball del professorat en l'aula davant de la presència d'un alumne o alumna amb altes capacitats intel·lectuals:
a) Orientacions i criteris per a la concreció dels continguts amb distint grau de dificultat, activitats d'ampliació i de lliure elecció, adequació de recursos i materials, models organitzatius flexibles i adaptacions en els procediments d'avaluació.
b) Propostes específiques per al tractament de les noves tecnologies i de les llengües estrangeres.
c) Perfil i actituds del professorat que impartix docència a este alumnat.
d) Altres aspectes metodològics apropiats per a estos escolars.
3. Materials curriculars d'ampliació o enriquiment.
a) Programes d'entrenament cognitiu (per a millorar les estratègies de selecció, organització i elaboració).
b) Programes d'entrenament metacognitiu (coneixement dels processos de coneixement i estratègies de planificació, de regulació i d'avaluació).
c) Programes d'entrenament socioafectiu (tolerància a l'ambigüitat, capacitat per a assumir riscos, concentració, voluntat per a desenrotllar al màxim les seues capacitats, autoestima, motivació, etc.).
d) Forma d'utilitzar estos materials: usos, llocs i moments.
e) Sistemes per a la incorporació de les TIC.
4. Temps aproximat previst per a l'aplicació del projecte, tant per a les activitats que es programen dins de l'aula ordinària, com per a les que es programen de manera complementari.
5. Principis per a la selecció de continguts curriculars i els criteris metodològics aplicables en el desenrotllament de les activitats.
6. Procediment per a realitzar la formació del professorat i dels pares, mares i tutors per a l'atenció a este alumnat.
7. Disseny, si és el cas, de l'oferta d'optatives en Educació Secundària Obligatòria, d'acord amb les necessitats educatives detectades en el desenrotllament del present programa.
8. Avaluació del projecte, dels sistemes de treball, de tots els recursos i materials, de la coordinació i de l'alumnat.
9. Seguiment del programa (només per als centres participants en convocatòries anteriors).
La descripció del projecte tindrà una amplitud màxima de 20 pàgines en grandària DIN A4, en lletra arial o semblant, grandària 12 i a doble espai.
B. Avaluació
1. De l'alumnat
Quant a l'avaluació de l'alumnat, es tracta d'un procés que ha de dur-se a terme de manera contínua i personalitzada, és a dir, integrada en el treball diari. En el desenrotllament d'este programa s'intentarà especialment que:
-Forme part del conjunt d'activitats que constituïxen el procés d'ensenyança-aprenentatge.
-Observe l'evolució del procés (criterial) més que el mesurament episòdic dels resultats.
-Es realitze de manera col·legiada.
-Siga un procés que s'articule a través de tècniques d'avaluació que ens oferisquen índexs de satisfacció de l'alumnat, famílies o tutors legals d'este, equip de professorat i d'altres col·lectius o persones que participen en el seu desenrotllament.
-Valore l'adequació i eficàcia del programa i dels seus resultats, de l'organització, la metodologia i els criteris d'avaluació emprats.
-Identifique problemes recurrents i oriente a la seua solució.
Per a realitzar l'avaluació s'utilitzaran criteris qualitatius, informes d'avaluació i seguiment que consistiran en instruments dissenyats per a fomentar les expectatives d'èxit, valorar els progressos, identificar les dificultats i consolidar hàbits de treball, esforç, superació individual i en grup. Amb esta finalitat, es podran utilitzar models propis o elaborats pels equips intercentres que coordinen els programes.
2. Del projecte
Per a l'avaluació del projecte, dels sistemes de treball, de tots els recursos i materials i de la coordinació, es requerix una sessió setmanal de seguiment de l'equip del centre.
L'objectiu final d'este procés d'avaluació serà obtindre informació objectiva i rigorosa de l'aplicació d'este programa experimental i introduir els canvis que es consideren necessaris, atenent amb interés totes les conclusions que es desprenguen d'esta avaluació a l'efecte del possible posterior desplegament normatiu.
Per a orientar l'avaluació general del programa s'utilitzarà el següent model, adaptant-lo a cada centre, el qual pretén valorar el grau de consecució dels objectius plantejats en els àmbits següents:
1. Els objectius proposats i aconseguits per a l'alumnat.
2. L'organització i coordinació del programa en els centres.
3. L'adequació de les infraestructures.
4. L'adequació de les programacions o projectes, de la metodologia seguida, dels materials utilitzats, de les activitats programades i realitzades.
5. Les activitats extraescolars, de socialització bàsica i de cooperació.
6. L'avaluació econòmica i de recursos humans, si és procedent.
7. Altres. A criteri dels centres.